KOMISIJOS REGLAMENTAS (EB) Nr. 967/2009
2009 m. spalio 15 d.
iš dalies keičiantis Reglamentą (EB) Nr. 1418/2007 dėl tam tikrų naudojimui skirtų atliekų eksporto į EBPO nepriklausančias šalis
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. birželio 14 d. Europos Parlamento ir Tarybos reglamentą (EB) Nr. 1013/2006 dėl atliekų vežimo (1), ypač į jo 37 straipsnio 2 dalies trečią pastraipą,
pasikonsultavusi su susijusiomis šalimis,
kadangi:
Komisija iš Juodkalnijos, Nepalo, Serbijos ir Singapūro gavo atsakymus į raštiškus prašymus pateikti patvirtinimą raštu, kad Reglamento (EB) Nr. 1013/2006 III arba IIIA priede išvardytos atliekos, kurių eksportas nedraudžiamas pagal šio reglamento 36 straipsnį, gali būti eksportuojamos iš Bendrijos į tas šalis naudojimo tikslais, ir nurodyti, kokios kontrolės procedūros bus taikomos, jeigu iš viso kokios nors bus taikomos. Be to, Komisija gavo papildomos informacijos, susijusios su Honkongu, Indonezija ir Ukraina. Todėl norint į tai atsižvelgti Komisijos reglamento (EB) Nr. 1418/2007 (2) priedą reikėtų atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1418/2007 1a straipsnis pakeičiamas taip:
„1a straipsnis
Atsakymai, gauti į Komisijos raštišką prašymą pagal Reglamento (EB) Nr. 1013/2006 37 straipsnio 1 dalies pirmą pastraipą, išvardyti priede.
Kai priede nurodyta, kad šalis nedraudžia vežti tam tikrų atliekų siuntų ir joms netaiko išankstinio raštiško pranešimo ir leidimo procedūros, aprašytos to reglamento 35 straipsnyje, to reglamento 18 straipsnis tokioms siuntoms taikomas mutatis mutandis.“
2 straipsnis
Reglamento (EB) Nr. 1418/2007 priedas iš dalies keičiamas pagal šio reglamento priedą.
3 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo įsigaliojimo dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. spalio 15 d.